2 ห้างยักษ์จัดรปภ.เข้มรับการชุมนุม
เดอะมอลล์-เอ็มบีเค ลุยไฟตั้งการ์ดเข้มรับแดงเดือด 12 มี.ค. หวังสร้างความเชื่อมั่นนักช็อป พร้อมกระหน่ำอีเวนต์รับหน้าร้อน
8 มี.ค. 2553

เดอะมอลล์-เอ็มบีเค ลุยไฟตั้งการ์ดเข้มรับแดงเดือด 12 มี.ค. หวังสร้างความเชื่อมั่นนักช็อป พร้อมกระหน่ำอีเวนต์รับหน้าร้อน
นายชำนาญ เมธปรีชากุล ผู้อำนวยการใหญ่อาวุโสสายการตลาด บริษัทเดอะมอลล์ กรุ๊ป ผู้บริหารศูนย์การค้าเดอะมอลล์ ดิเอ็มโพรี่ยม และพารากอน เปิดเผยว่า ขณะนี้บริษัทได้เพิ่มกำลังเจ้าหน้าที่รักษาความปลอดภัยเพิ่มขึ้นอีก 200 อัตรา จากปัจจุบันมีอยู่หลัก 1,000 อัตรา  เพื่อดูแลรักษาความปลอดภัยในศูนย์การค้าเดอะมอลล์ทั้ง 8 สาขาอย่างเข้มงวด พร้อมซ่อมบำรุงกล้องโทรทัศน์วงจรปิด (ซีซีทีวี) ทุกจุดให้มีสภาพสมบูรณ์พร้อมใช้งาน เพื่อเพิ่มความมั่นใจให้กับพนักงานศูนย์ฯ และลูกค้าประชาชนที่เดินทางมาจับจ่ายซิ้อสินค้า โดยเฉพาะตั้งแต่วันที่ 12  มี.ค.นี้ ที่กลุ่มคนเสื้อแดงเตรียมแผนชุมนุมใหญ่ตามจุดต่างๆ ทั่วกรุงเทพฯ และหากไม่มีเหตุจำเป็นหรือสุดวิสัย บริษัทไม่มีแผนเลื่อนการจัดงานกิจกรรมทางการตลาดเพื่อหลบเลี่ยงแต่อย่างใด
ล่าสุดนี้บริษัทใช้งบกว่า 600 ล้านบาท จัดกิจกรรมทางการตลาดภายใต้แคมเปญใหญ่และย่อยรวมกันไม่ต่ำกว่า 10 อีเวนต์ เพื่อทำตลาดในฤดูร้อนตลอดช่วง 2เดือนนับจากนี้ คาดว่า จะสามารถสร้างยอดขายในฤดูร้อนปีนี้ได้ไม่ต่ำกว่า 7,500 ล้านบาท และสิ้นปีตั้งเป้ารายได้รวมเติบโตไม่ต่ำกว่า 5% 
นายวินัย ศรีชอบธรรม  ผู้ช่วยกรรมการผู้อำนวยการสายการตลาด บริษัท เอ็ม บี เค ผู้บริหารศูนย์การค้าเอ็มบีเค เซ็นเตอร์ เปิดเผยว่าบริษัทได้เพิ่มกำลังเจ้าหน้ารักษาความปลอดภัยเพื่อตรวจตราจุดพื้นที่ต่างๆภายในศูนย์ฯอย่างเข้มงวด เพื่อเพิ่มความมั่นใจและรองรับลูกค้าทั้งชาวไทยและต่างชาติที่เดินทางมาจับจ่ายซื้อสินค้าในศูนย์ฯต่อวันเป็นจำนวนมาก โดยเฉพาะในช่วงระหว่างวันที่มีความเคลื่อนไหวของกลุ่มคนเสื้อแดงในกลางเดือน มี.ค.นี้